Ma en twee kinders verdwyn spoorloosCamille Brink (Foto: Verskaf) Die polisie is op die spoor van ŉ 37-jarige vrou en haar twee dogtertjies wat in Louis Trichardt in Limpopo vermis geraak het. Hulle het na bewering Sondagaand omstreeks 21:30 vermis geraak. Volgens kol. Moatshe Ngoepe, polisiewoordvoerder in Limpopo, is Camille Brink en haar dogters, Kaylee (9) en Emily (2), die laaste keer gesien toe hulle van die huis na die plaaslike supermark toe gegaan het. Hulle het nooit teruggekeer nie. Die polisie het probeer om Brink op haar selfoon te kontak, maar hul poging was tevergeefs. “Die selfoon het net aanhou lui. Die selfoon se stempos is nou aangeskakel,” vertel Ngoepe. Kaylee en Emily (Foto: Verskaf) Brink het glo in Kaapstad gebly voordat sy in Desember verlede jaar na Louis Trichardt in Limpopo verhuis het. Enigiemand wat inligting het oor waar dié drie hulle tans bevind, kan lt.kol. Tshililo Mphagi by 082 565 7877 kontak of dit by 0860010111 aanmeld.